Sam Smith se Kaapse vertonings gekanselleer | Netwerk24
Sam Smith se Kaapse vertonings gekanselleer
Deur Roshé Taka 17 April 2019 14:55
Die laaste twee vertonings van die Britse sanger Sam Smith se The Thrill of it All-toer in Kaapstad is gekanselleer.
So het Big Concerts Woensdag in ’n mediaverklaring aangekondig.
Die res van die Britse popsanger Sam Smith se vertonings in Kaapstad is gekanselleer nadat sy stem Dinsdagaand ingegee het. Foto: Jaco Marais
Die vertonings wat op Woensdag 17 April en Donderdag 18 April in die Grand Arena by die GrandWest Casino in Kaapstad sou plaasvind, is gekanselleer nadat Smith se stem Dinsdagaand tydens sy eerste vertoning ingegee het.
Dié vertoning is na sowat 45 minute kortgeknip.
“Big Concerts is spyt om te aan te kondig dat die oorblywende twee vertonings van Sam Smith gekanselleer is,” lui die verklaring. Dit was glo op advies van mediese spesialiste, sowel as lede van sy toerspan.
“Sam is uiters ontsteld dat hy nie vir sy aanhangers in Kaapstad kan optree nie, maar hy moet in hierdie stadium rus.”
“Big Concerts wens Sam ’n spoedige herstel toe en verwelkom hom in die toekoms terug in Kaapstad.”
Mense wat op Computicket kaartjies vir die oorblywende vertonings gekoop het, sal op hul kredietkaarte terugbetalings ontvang.
Diegene wat dit in winkels gekoop het, moet na die naaste Computicket-, Shoprite- of Checkers-tak gaan om ten volle terugbetaal te word.
Die afsnydatum vir alle terugbetalings is Vrydag 31 Mei.
Sam Smith se vertoning kortgeknip toe stem ingee